[image: ]Štefanova ulica 5, 1000 Ljubljana	T: 01 478 60 01
	F: 01 478 60 58 
	E: gp.mz@gov.si
	www.mz.gov.si



PREDLOG
Na podlagi sedmega odstavka 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 – ZF in 555/26) Vlada Republike Slovenije izdaja

Uredbo o spremembi in dopolnitvi Uredbe o varnosti igrač
1. člen

	V Uredbi o varnosti igrač (Uradni list RS, št. 34/11, 84/11 – popr., 102/12, 62/15, 12/17, 31/18, 68/19, 78/21 in 146/22) se v 1. členu prvi odstavek spremeni tako, da se glasi:


	»(1) Ta uredba določa zahteve o varnosti igrač in njihovem prostem pretoku v skladu z Direktivo 2009/48/ES Evropskega parlamenta in Sveta z dne 18. junija 2009 o varnosti igrač (UL L št. 170 z dne 30. 6. 2009, str. 1), zadnjič spremenjeno z Direktivo Komisije (EU) 2026/192 z dne 28. januarja 2026 o spremembi Dodatka A k Prilogi II k Direktivi 2009/48/ES Evropskega parlamenta in Sveta o varnosti igrač, kar zadeva kobalt (UL L, 2026/192 z dne 29. 1. 2026).«.
2. člen

	V Prilogi II se v Dodatku A v preglednici za snovjo »Nikelj« doda nova snov, ki se glasi:

»
	Kobalt
	CMR 1B
	V igračah in v delih igrač, ki so izdelani iz nerjavnega jekla, kot nečistoča v niklju, ki ga vsebuje nerjavno jeklo.

V delih igrač, ki so namenjeni za prevajanje električnega toka.

V magnetih iz neodima, ki se uporabljajo v igračah, če teh magnetov ni mogoče pogoltniti ali vdihniti.


«.
KONČNA DOLOČBA
3. člen
(začetek veljavnosti in uporabe)

	Ta uredba začne veljati naslednji dan po objavi v Uradnem listu Republike Slovenije, uporabljati pa se začne 29. avgusta 2026.

Št. [/2026] 

Ljubljana, dne x. julija 2026

EVA 2026-2711-0070

Vlada Republike Slovenije
Janez Janša
predsednik










OBRAZLOŽITEV
Predlog uredbe je Ministrstvo za zdravje pripravilo zaradi prenosa Direktive Komisije (EU) 2026/192 z dne 28. januarja 2026 o spremembi Dodatka A k Prilogi II k Direktivi 2009/48/ES Evropskega parlamenta in Sveta o varnosti igrač, kar zadeva kobalt (UL L, 2026/192, 29. 1. 2026; v nadaljnjem besedilu: Direktiva Komisije (EU) 2026/192) v pravni red Republike Slovenije. Z Direktivo Komisije (EU) 2026/192 se spreminja Dodatek A k Prilogi II Direktive 2009/48/ES Evropskega parlamenta in Sveta z dne 18. junija 2009 o varnosti igrač (UL L št. 170 z dne 30. 6. 2009, str. 1; v nadaljnjem besedilu: Direktiva 2009/48/ES). Bistvo spremembe je določitev omejenih dovoljenih uporab kobalta v treh vrstah igrač oziroma delih igrač.

K 1. členu:
Sprememba prvega odstavka 1. člena Uredbe o varnosti igrač (Uradni list RS, št. 34/11, 84/11 – popr., 102/12, 62/15, 12/17, 31/18, 68/19, 78/21 in 146/22; v nadaljnjem besedilu: Uredba), se nanaša na spremenjeni sklic na Direktivo Komisije (EU) 2026/192, in sicer na njeno zadnjo spremembo z Direktivo Komisije (EU) 2026/192 z dne 28. januarja 2026 o spremembi Dodatka A k Prilogi II k Direktivi 2009/48/ES Evropskega parlamenta in Sveta o varnosti igrač, kar zadeva kobalt (UL L, 2026/192 z dne 29. 1. 2026).

K 2. členu:
Predlagani 2. člen spreminja Dodatek A v Prilogi II Uredbe, in sicer tako, da bo njegova vsebina skladna s spremembo prava Evropske unije. Bistvo spremembe je določitev omejenih dovoljenih uporab kobalta v treh vrstah igrač oziroma delih igrač.

K 3. členu:
Končna določba, ki določa začetek veljavnosti in uporabe predlagane uredbe.  Direktiva Komisije (EU) 2026/192 v členu 2 določa, da države članice najpozneje do 29. julija 2026 sprejmejo in objavijo zakone in druge predpise, potrebne za uskladitev s to direktivo, navedene predpise pa uporabljajo od 29. avgusta 2026.

